SL
19.12.2022
Uradni list Evropske unije
L 323/101
(10)
Komisija ugotavlja, da je Litva v svoji zahtevi za revizijo uporabila lokalno napoved prometa glede premikov po pravilih IFR in enot storitev, ki je višja od osnovne napovedi prometa službe Eurocontrola za statistiko in napovedi (STATFOR), objavljene junija 2022.
Litovske lokalne napovedi glede prometa so bolj optimistične od napovedi STATFOR.
Litva pojasnjuje, da je ta razlika posledica uporabe novejših podatkov o razvoju prometa, iz katerih izhaja, da so se velike izgube prometa, zabeležene marca in aprila 2022, v naslednjih mesecih delno zmanjšale.
(11)
V primerjavi z načrtom izvedbe letna zmanjšanja števila enot storitev za koledarska leta 2022, 2023 in 2024 znašajo približno –26 % do –35 %.
Vendar se pričakuje, da se število premikov zrakoplovov po pravilih IFR v litovskem zračnem prostoru ne bo zmanjšalo v enaki meri kot število enot storitev na rutah.
Navedena razlika je posledica znatnega zmanjšanja preletov, ki v povprečju ustvarijo sorazmerno višje število enot storitev na rutah kot pristanki na letališčih v Litvi in vzleti z njih.
Komisija zato predvideva, da se delovna obremenitev izvajalca navigacijskih služb zračnega prometa, ki jo povzročajo kontrolirani premiki zrakoplovov, ne bo zmanjšala sorazmerno z zmanjšanjem prihodkov, ki izhaja iz manjšega števila enot storitev na rutah.
(12)
Litva pojasnjuje, da primanjkljaj prihodkov iz pristojbin za storitve navigacijskih služb zračnega prometa, ki so posledica zmanjšanja prometa, ter visoka inflacija in pritisk trga dela na plače močno vplivajo na zmožnost izvajalca navigacijskih služb zračnega prometa izpolniti prihodnje finančne obveznosti in izvesti načrtovane naložbe.
Zato Litva navaja, da je revizija ciljev uspešnosti bistvena, da se zagotovijo finančna trdnost izvajalca navigacijskih služb zračnega prometa in zadostna sredstva za nacionalni nadzorni organ, ki se financira prek prihodkov iz pristojbin za storitve navigacijskih služb zračnega prometa.
(13)
Komisija potrjuje, da prvotne predpostavke, ki so bile podlaga za litovski načrt izvedbe, ne veljajo več zaradi znatnega zmanjšanja zračnega prometa zaradi ruske vojne proti Ukrajini.
Poleg tega se Komisija strinja, da je revizija ciljev uspešnosti potrebna in sorazmerna, da se zagotovi operativna in finančna vzdržnost izvajalca navigacijskih služb zračnega prometa ter se prepreči pomanjkanje likvidnosti, ki bi lahko nastalo zaradi spremenjenih okoliščin.
(14)
Komisija torej ugotavlja, da zahteva za revizijo, ki jo je predložila Litva, izpolnjuje pogoje za revizijo lokalnih ciljev uspešnosti iz člena 18(1), točka (a)(ii), Izvedbene uredbe (EU) 2019/317.
OCENA NAČRTOVANIH REVIDIRANIH CILJEV USPEŠNOSTI
Cilji uspešnosti glede zmogljivosti (15)
Litva zahteva revizijo svojih ciljev glede zmogljivosti na rutah za koledarska leta 2022, 2023 in 2024 zaradi spremenjenih okoliščin, navedenih v uvodnih izjavah 6 do 13, zlasti zmanjšanja števila premikov po pravilih IFR, napovedanih za navedena koledarska leta, in vpliva tega zmanjšanja na zagotavljanje zmogljivosti.
(16)
V spodnji preglednici so navedeni cilji uspešnosti glede zmogljivosti na rutah za tretje referenčno obdobje, ki jih je Litva navedla v načrtu izvedbe, in načrtovani revidirani cilji uspešnosti, ki jih Litva predlaga v zahtevi za revizijo.
V preglednici so navedene tudi ustrezne referenčne vrednosti iz načrta delovanja omrežja, kot je bil na voljo 2. junija 2021, ko so bili sprejeti revidirani vseevropski cilji uspešnosti za tretje referenčno obdobje, ki jih je Komisija uporabila za oceno skladnosti lokalnih ciljev glede zmogljivosti z vseevropskimi cilji uspešnosti na podlagi Priloge IV, točka 1.3, Izvedbene uredbe (EU) 2019/317.
Litva
2022
2023
2024
Cilji glede zmogljivosti na rutah, vključeni v načrt izvedbe, izraženi v minutah zamude pri upravljanju pretoka zračnega prometa na let
0,03
0,03
0,03
Načrtovani revidirani cilji glede zmogljivosti na rutah, izraženi v minutah zamude pri upravljanju pretoka zračnega prometa na let
0,02
0,02
0,02
Referenčne vrednosti
0,03
0,03
0,03